[pic] | EURÓPAI BIZOTTSÁG |

Brüsszel, 2011.4.28.

COM(2011) 231 végleges

2011/0099 (NLE)

Javaslat

A TANÁCS RENDELETE

a vám- és a statisztikai nómenklatúráról, valamint a Közös Vámtarifáról szóló 2658/87/EGK rendelet I. mellékletének módosításáról

INDOKOLÁS

A JAVASLAT HÁTTERE

E tanácsi rendelettervezet célja azon egyes monitor-típusokra kivetett autonóm vámok felfüggesztésének meghosszabbítása, melyekre vonatkozóan a vámokat 2010. december 31-ig autonóm módon felfüggesztették.

A vám- és a statisztikai nómenklatúráról, valamint a Közös Vámtarifáról szóló 2658/87/EGK rendelet I. mellékletének módosításáról szóló, 2009. március 5-i 179/2009/EK tanácsi rendelet autonóm módon korlátozott időtartamra felfüggesztette a szerződéses vámtételt a Közös Vámtarifában a 8528 59 10 vámtarifaalszám[1] alá tartozó egyes fekete-fehér monitorok és a 8528 59 90 vámtarifaalszám[2] alá tartozó egyes színes monitorok tekintetében. Ez az intézkedés 2010. december 31-én hatályát vesztette.

A DigitalEurope által képviselt európai ágazat kérte a fenti vámfelfüggesztés meghosszabbítását.

Az információtechnológia és a fogyasztói elektronika összefonódása olyan helyzetet idézett elő, amely során több monitor is használható az automata adatfeldolgozási rendszerekben, valamint a különböző elektronikai fogyasztási cikkekkel, mint DVD-lejátszókkal, videojátékokkal és az autókba beszerelhető szórakoztatóberendezésekkel összekapcsolva.

Figyelembe véve az európai ágazatnak a vámfelfüggesztés meghosszabbítása iránti érdeklődését és a fogyasztói érdekeket, megállapítható, hogy az Unió érdekében áll 2011. június 30-ig meghosszabbítani az autonóm vámfelfüggesztést egyes monitortípusokra és ennek megfelelően módosítani a 2658/87/EGK tanácsi rendelet I. mellékletét.

Ezenfelül a felfüggesztés biztosításában keletkező hézag elkerülése érdekében javasolt, hogy 2011. január 1-től e tanácsi rendelet visszamenőleges hatállyal kerüljön alkalmazásra.

A javaslat összhangban van az Unió külkereskedelmi és iparpolitikájával.

A fentiek fényében indokolt, hogy a Bizottság továbbítsa a Tanács felé ezt a jelenlegi autonóm vámfelfüggesztés meghosszabbítására irányuló javaslatot, és hogy ennek megfelelően módosítsa a 2658/87/EGK tanácsi rendelet I. mellékletét.

AZ ÉRDEKELTEKKEL FOLYTATOTT KONZULTÁCIÓ EREDMÉNYEI, HATÁSVIZSGÁLAT

2010. december 17-én a Bizottság konzultált a Vámkódex-bizottság gazdasági vámkérdésekkel foglalkozó csoportjával.

2011. február 9-én a Bizottság konzultált a Vámkódex-bizottság vám- és a statisztikai nómenklatúrával foglalkozó részlegével.

A DigitalEurope által képviselt európai ágazat a meghosszabbítás mellett állt ki.

A JAVASLAT JOGI ELEMEI

E rendeletjavaslat jogalapja az Európai Unió működéséről szóló szerződés (EUMSZ.) 31. és 32. cikke.

A szubszidiaritás elve nem érvényesül, mivel a javaslat az Unió kizárólagos hatáskörébe tartozik.

A javaslat megfelel az arányosság elvének, tekintve, hogy a Szerződésben előírtak szerint ösztönzi a tagállamok és a harmadik országok közötti kereskedelmet és egyensúlyt teremt a gazdasági szereplők (uniós gyártók és importőrök) kereskedelmi érdekei között az EU-WTO vámengedményeinek módosítása nélkül.

Az Európai Unió működéséről szóló szerződés 31. cikke értelmében az autonóm vámtételek felfüggesztését és az autonóm vámkontingenseket a Bizottság javaslata alapján a Tanács állapítja meg, a jóváhagyáshoz minősített többség szükséges.

KÖLTSÉGVETÉSI VONZATOK

A be nem hajtott vámok 45,17 millió EUR-t tettek ki (a 2009-es behozatali adatai alapján).

OPCIONÁLIS ELEMEK

Mivel a rendeletjavaslat 2011. június 30-án lejár, indokolt annak gyors elfogadása.

2011/0099 (NLE)

Javaslat

A TANÁCS RENDELETE

(éééé. hónap nn.)

a vám- és a statisztikai nómenklatúráról, valamint a Közös Vámtarifáról szóló 2658/87/EGK rendelet I. mellékletének módosításáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 31. cikkére,

tekintettel az Európai Bizottság javaslatára,

mivel:

1. A vám- és a statisztikai nómenklatúráról, valamint a Közös Vámtarifáról szóló 2658/87/EGK rendelet I. mellékletének módosításáról szóló, 2009. március 5-i 179/2009/EK tanácsi rendelet[3] kétéves időtartamra teljes mértékben felfüggesztette az autonóm Közös Vámtarifa vámtételeit egyes fekete-fehér, illetve egyéb monokróm, valamint egyes színes monitorokra, amelyek folyadékkristályos képernyő-technológiával készültek és a 8528 59 10 és a 8528 59 90 KN-kódok alá tartoznak.

2. Gazdasági és iparpolitikai okoknál fogva az Unió érdeke, hogy 2011. január 1-től kezdődő hat hónapos időtartamra meghosszabbítsa a 179/2009/EK rendeletben előírt autonóm vámfelfüggesztést.

3. A Kombinált Nómenklatúra 8528 vámtarifaszámának átdolgozását követően a szóban forgó monitorok most a 8528 59 10 és 8528 59 40 KN-kódok alá tartoznak. Az e rendeletben előírt vámfelfüggesztések ezért azokat a KN-kódokat érintik.

4. Ezért a 2658/87/EGK tanácsi rendeletet[4] ennek megfelelően módosítani kell.

5. Az e rendeletben előírt vámfelfüggesztések a 2010. december 31-én lejárt 179/2009/EK rendelet által biztosított vámfelfüggesztések meghosszabbításának minősülnek. Mivel az Uniónak nem áll érdekében, hogy a vámfelfüggesztés által érintett monitorok vámkezelésében fennakadás következzen be, e rendelet 2011. január 1-jétől alkalmazandó,

ELFOGADTA EZT A RENDELETET:

1. cikk

A 2658/87/EGK rendelet I. melléklete második része XVI. áruosztályának 85. árucsoportja a következőképpen módosul:

(1). a 8528 59 10 KN-kód 3. oszlopában lévő szöveg helyébe a következő szöveg lép:

„14 (*)

_________

(*) 2011. június 30-ig autonóm módon felfüggesztett vámtétel a fekete-fehér vagy más monokróm monitorokra, amelyek folyadékkristályos képernyő-technológiával készültek, DVI (Digital Visual Interface) vagy VGA (Video Graphics Array) csatlakozóval, vagy mindkettővel felszereltek, képernyőjük átlómérete legfeljebb 77,5 cm (azaz 30,5 hüvelyk), 1:1, 4:3, 5:4 vagy 16:10 képaránnyal, 1,92 megapixelt meghaladó pixelfelbontással, valamint legfeljebb 0,3 mm-es képpontmérettel. (TARIC-kód 8528 59 10 10)”;

(2). a 8528 59 40 KN-kód 3. oszlopában lévő szöveg helyébe a következő szöveg lép:

„14 (*)

_________

(*) 2011. június 30-ig autonóm módon felfüggesztett vámtétel színes monitorokra, amelyek folyadékkristályos képernyő-technológiával készültek, képernyőjük átlómérete legfeljebb 55,9 cm (azaz 22 hüvelyk), 1:1, 4:3, 5:4 vagy 16:10 képaránnyal. (TARIC-kód 8528 59 40 40)”.

2. cikk

Ez a rendelet az Európai Unió Hivatalos Lapjában való kihirdetése napján lép hatályba.

Ez a rendelet 2011. január 1-től alkalmazandó.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

a Tanács részéről

az elnök

PÉNZÜGYI KIMUTATÁS A KIZÁRÓLAG A BEVÉTELI OLDALRA KORLÁTOZOTT KÖLTSÉGVETÉSI HATÁSSAL JÁRÓ JAVASLATOKHOZ

A JAVASLAT CÍME:

A Tanács rendeletjavaslata a vám- és a statisztikai nómenklatúráról, valamint a Közös Vámtarifáról szóló, 2658/87/EGK tanácsi rendelet I. mellékletének módosításáról

KÖLTSÉGVETÉSI TÉTELEK:

Alcím és jogcímcsoport: 12. alcím 120. jogcímcsoport

Az érintett évben a költségvetésben szereplő összeg: 16 653 700 000 EUR (B2011)

PÉNZÜGYI HATÁS:

( A javaslatnak nincs pénzügyi hatása

X A javaslatnak nincs pénzügyi hatása a kiadásra, van azonban a bevételre – a hatás a következő:

A 2009. évi behozatal alapján a maximális bevételveszteség becsült összege 45,17 millió EUR.

(millió EUR egy tizedesjegyig)

Költségvetési tétel | Bevétel[5] | 6 hónapos időszak, kezdődátum: éééé/hh/nn | [év: 2011 első féléve] |

120. jogcímcsoport | A saját forrásokra gyakorolt hatás | 2011.01.01. | 45 166 000 |

CSALÁS ELLENI INTÉZKEDÉSEK

A Közösségi Vámkódexben meghatározott rendes intézkedések alkalmazása.

EGYÉB MEGJEGYZÉSEK

A következő számítási módszert alkalmazták:

A 8528 59 10 10 és a 8528 59 90 40 TARIC-kód alá tartozó monitorok behozatali értékéről szóló adatokat a 2009. év adataiból vették (lévén, hogy akkor még nem álltak rendelkezésre a 2010. év teljes adatai). A megfelelő vámtétel (14%) került alkalmazásra erre az értékre, annak érdekében, hogy a vámveszteségeket visszanyerjék az e kódok alá tartozó áruk behozatalán. Végül a beszedési költségek összegét (25%) levonták, hogy megkapják a saját források veszteségének összegét a 2009-es évre. A feltételezések szerint az érintett termékek kereskedelmi mennyisége változatlan marad az autonóm vámfelfüggesztésre vonatkozó jelen javaslatban figyelembe vett időszakban.

860,30 millió EUR (behozatali érték) * 0,14 = 120,44 millió EUR (bruttó érték)* 0,75 = 90,33 millió EUR (nettó érték/év) * 0,5 = 45,17 EUR (nettó érték 6 havi időszakban)

A hagyományos saját forrásokban mutatkozó bevételkiesést a GNI-alapú tagállami hozzájárulásokból kell kiegyenlíteni. [pic][pic][pic]

[1] Fekete-fehér vagy más monokróm monitorok, amelyek folyadékkristályos képernyő-technológiával készültek, DVI (Digital Visual Interface) vagy VGA (Video Graphics Array) csatlakozóval, vagy mindkettővel felszereltek, képernyőjük átlómérete legfeljebb 77,5 cm (azaz 30,5 hüvelyk), 1:1, 4:3, 5:4 vagy 16:10 képaránnyal, 1,92 megapixelt meghaladó pixelfelbontással, valamint legfeljebb 0,3 mm-es képpontmérettel.

[2] Színes monitorok, amelyek folyadékkristályos képernyő-technológiával készültek, képátlójuk legfeljebb 55,9 cm (azaz 22 hüvelyk), 1:1, 4:3, 5:4 vagy 16:10 képaránnyal.

[3] HL L 63., 2009.3.7., 1. o.

[4] HL L 256., 1987.9.7., 1. o.

[5] A hagyományos saját források (mezőgazdasági vámok, cukorlefölözések, vámok) tekintetében nettó összegeket kell megadni, azaz a bruttó összegekből levonják a 25%-os beszedési költségeket.